ଆନନ୍ଦ ବଜାରରୁ ହଟିବେ ଅଣଲାଇସେନ୍ସପ୍ରାପ୍ତ ବ୍ୟବସାୟୀ
ପୁରୀ ଅଫିସ,୨୨ା୫: ଆନନ୍ଦ ବଜାରରେ ଶୃଙ୍ଖଳା ଆଣିବା ପାଇଁ ଏବେ ଅଣ୍ଟା ଭିଡ଼ିଛି ଶ୍ରୀମନ୍ଦିର ପ୍ରଶାସନ। ଆନନ୍ଦ ବଜାରରେ ବ୍ୟବସାୟ କରୁଥିବା ଅଣଲାଇସେନ୍ସପ୍ରାପ୍ତ ବ୍ୟବସାୟୀଙ୍କୁ ଉଠିଯିବାକୁ ପ୍ରଶାସନ ପକ୍ଷରୁ ନୋଟିସ ଜାରି କରାଯାଇଛି। ଆନନ୍ଦବଜାରର ଏକାଧିକ ସ୍ଥାନରେ ଅଣଲାଇସେନ୍ସପ୍ରାପ୍ତ ବ୍ୟବସାୟୀମାନେ ମନଇଚ୍ଛା ଯେଉଁଠି ସେଇଠି ବସି ବ୍ୟବସାୟ କରୁଛନ୍ତି। ଫଳରେ ଶ୍ରଦ୍ଧାଳୁମାନେ ଠକାମିର ଶିକାର ହେଉଥିବାବେଳେ ଲାଇସେନ୍ସପ୍ରାପ୍ତ ବ୍ୟବସାୟୀଙ୍କ ବ୍ୟବସାୟ ପ୍ରଭାବିତ ହେଉଛି। ତେଣୁ ୨୨ତାରିଖ ଅର୍ଥାତ ସୋମବାର ସୁଦ୍ଧା ଅଣଲାଇସେନ୍ସପ୍ରାପ୍ତ ବ୍ୟବସାୟୀମାନେ ସେମାନଙ୍କ ସ୍ଥାନ ଖାଲି କରିବାକୁ ଶ୍ରୀମନ୍ଦିର ମୁଖ୍ୟ ପ୍ରଶାସକ ରଞ୍ଜନ କୁମାର ଦାସ ନୋଟିସ ଜାରି କରିଛନ୍ତି। ଏପରିକି ତନଖି ପାଇଁ ଶ୍ରୀମନ୍ଦିର ସୁପରଭାଇଜରଙ୍କ ଅଧୀନରେ ୩ଜଣ ଜେଟିପିକୁ ନେଇ ଏକ କମିଟି ଗଠନ ହୋଇଥିବା ବେଳେ ଆଇନ ଶୃଙ୍ଖଳା ସ୍ଥିତି ରକ୍ଷା ପାଇଁ ସିଂହଦ୍ୱାର ଥାନା ପୋଲିସକୁ ମୁତୟନ କରିବା ସକାଶେ ପୁରୀ ଏସ୍ପିଙ୍କୁ ଶ୍ରୀମନ୍ଦିର ମୁଖ୍ୟ ପ୍ରଶାସକ ଚିଠି ଲେଖିଥିବା ଜଣାପଡ଼ିଛି।  
ଗତ ଶୁକ୍ରବାର ସାବିତ୍ରୀ ଅମାବାସ୍ୟା ଅବସରରେ ଶ୍ରୀମନ୍ଦିରରେ ଭକ୍ତଙ୍କ ପ୍ରବଳ ଗହଳି ହୋଇଥିଲା। ତେବେ ଉତ୍ତରଦ୍ୱାରରେ ଦଲାଲ ଓ ଆନନ୍ଦବଜାରରେ ଅଣଲାଇସେନ୍ସପ୍ରାପ୍ତ ଦୋକାନୀଙ୍କ ମନମୁଖୀ କାର୍ଯ୍ୟ ଯୋଗୁ ସୁଆର ମହାସୁଆର ନିଯୋଗ ଅବଢ଼ା ବିକ୍ରି କରି ନ ପାରି ବିପୁଳ କ୍ଷତିର ସମ୍ମୁଖୀନ ହୋଇଥିଲା। ଶ୍ରୀମନ୍ଦିର ଉତ୍ତର ଦ୍ୱାରରେ ଆନନ୍ଦ ବଜାରକୁ ଯାଇ ମହାପ୍ରସାଦ କିଣିବା ପାଇଁ ଭକ୍ତଙ୍କୁ ଅନୁମତି ନ ମିଳିବା ଯୋଗୁ ଏଭଳି ସ୍ଥିତି ଉପଜିଥିବା ନିଯୋଗ ଅଭିଯୋଗ କରିଛି। ପ୍ରଶାସନ ପକ୍ଷରୁ ଉତ୍ତର ଦ୍ୱାରରେ ଭକ୍ତଙ୍କୁ ଛଡ଼ାଯାଉନଥିବାରୁ ସେମାନେ ଦଲାଲଙ୍କ ଶୋଷଣର ଶିକାର ହେଉଛନ୍ତି। ଭକ୍ତଙ୍କୁ ଅବଢ଼ାର ଦୁଇଗୁଣ ମୂଲ୍ୟ ଦେବାକୁ ପଡ଼ୁଛି। ଫଳରେ ସାବିତ୍ରୀ ଦିନ ସୁଆର ମହାସୁଆର ନିଯୋଗର ୭ଲକ୍ଷ ୬୦ ହଜାର ଟଙ୍କାର ମହାପ୍ରସାଦ କ୍ଷତି ହୋଇଥିବା ଶନିବାର ଅନୁଷ୍ଠିତ ଛତିଶା ନିଯୋଗ ବୈଠକରେ ଅଭିଯୋଗ ଅଣାଯାଇ ଏହାର ଭରଣା କରିବା ପାଇଁ ଦାବି କରାଯାଇଥିଲା। ମୁଖ୍ୟତଃ ଉତ୍ତରଦ୍ୱାର ପଟେ ଭକ୍ତମାନେ ଆନନ୍ଦ ବଜାରକୁ ଯାଇ ମହାପ୍ରସାଦ କିଣିଥାନ୍ତି। ମାତ୍ର ପ୍ରଶାସନ ଭକ୍ତଙ୍କ ଉତ୍ତରଦ୍ୱାର ଦେଇ ପ୍ରବେଶ ଉପରେ ରୋକ ଲଗାଇଛି। ଫଳରେ କିଛି ଦଲାଲ ଉତ୍ତର ଦ୍ୱାର ନିକଟରେ ରହି ଭକ୍ତଙ୍କୁ ଶୋଷଣ କରୁଛନ୍ତି। ଅପରପକ୍ଷରେ ଉତ୍ତର ଦ୍ୱାରରେ ଭକ୍ତଙ୍କ ପ୍ରବେଶ ପାଇଁ ବାରମ୍ବାର ଦାବି କରାଯାଉଥିଲେ ହେଁ ପ୍ରଶାସନ ଶୁଣୁନାହିଁ। ଏବେ ଅଣଲାଇସେନ୍ସପ୍ରାପ୍ତ ଦୋକାନୀଙ୍କୁ ହଟାଯିବା ନିଷ୍ପତ୍ତିକୁ ବିଭିନ୍ନ ମହଲରେ ସ୍ବାଗତ କରାଯାଇଛି। ଶ୍ରୀମନ୍ଦିରରେ ସବୁଦିନ କିଭଳି ଏହି ନିୟମ କାର୍ଯ୍ୟକାରୀ ହୋଇପାରିବ ସେ ଦିଗରେ ଅଧିକ ଯନତ୍ବାନ ହେବାକୁ ନିଯୋଗ ଦାବି କରିଛି। ନଚେତ୍ ଆଗାମୀ ଦିନରେ ଙ୍କ ଆଇନଶୃଙ୍ଖଳା ସ୍ଥିତି ଉପୁଜିବାର ଆଶଙ୍କା ରହିଛି।